Nóg ŉ plaasaanval in die VrystaatFoto: Reint Dykema ŉ Egpaar is Sondag in die vroeë oggendure op hul plaas in die Reitz-distrik in die Vrystaat aangeval. Kapt. Zweli Mohobeleli, woordvoerder van die polisie, het gesê die egpaar is omstreeks 03:30 wakker gemaak deur vyf aanvallers wat reeds in die huis was. Die aanvallers het die egpaar vasgebind en die huis deursoek. Volgens Mohobeleli is vier vuurwapens en ŉ voertuig gesteel. Jan van Niekerk, VF Plus-leier in die Vrystaat, het die egpaar as Kobus en Marlise van Niekerk geïdentifiseer. Volgens Van Niekerk is Marlise tydens die beproewing met ŉ voorwerp oor die kop geslaan terwyl sy gedwing is om die kluis in die huis oop te sluit. Die Van Niekerk-egpaar is ná die aanval na ŉ hospitaal in Bethlehem geneem. Die egpaar se voertuig is later verlate op die N3 tussen Warden en Villiers aangetref. Die aanvallers is egter nog soek. Maroela Media het vroeër berig dat die bebloede liggaam van Marie Venter Saterdag in haar huis in Reitz aangetref is nadat sy vermoor is. “Die twee aanvalle in die provinsie die afgelope naweek dien as bewys dat die regering faal om landelike veiligheid te verseker,” het Van Niekerk gesê. “Die populistiese diskoers oor grond in Suid-Afrika dra by tot die gewelddadige klimaat wat heers in landelike gebiede. In hierdie twee afsonderlike aanvalle was inwoners die slagoffers van die herhalende leuens wat sommige politici oor grond, wit boere en bevoorregting van wit mense versprei.” Van Niekerk het gesê die VF Plus sal weer die provinsiale polisiekommissaris in die Vrystaat versoek om dringend met die party te vergader om landelike veiligheid te bespreek, aangesien hy nie op die party se vorige versoek gereageer het nie. “Met toenemende druk vanuit die buiteland kan die ANC-regering nie anders nie as om te erken dat plaasaanvalle tot prioriteitsmisdaad verklaar moet word, asook dienooreenkomstig optree deur spesialiseenhede op die been te bring om landelike veiligheid te verseker.” Hy het sy waardering uitgespreek teenoor die polisie en die boere in die gemeenskap wat vanoggend vinnig op die plaasaanval gereageer het.